過分水嶺初出建寧界
作者：喻良能
朝代：宋

paragraphs: 辛卯踰閩嶠，淳熙出建關。
瀰漫第五渡，險絕百重山。
近夏凉風發，新晴麗景還。
翠烟飛縹緲，好鳥語綿蠻。
密樹青羅幄，連峯碧玉環。
野英紛剨剨，巖溜碎潺潺。
小艇橫清泚，飛橋截碧灣。
機舂流水激，架厂石崖慳。
紫笋和泥采，青梅带葉攀。
未能供旨味，聊得悅慈顔。
取醉三盃適，欹眠一餉閒。
自憐霜鬢白，人羨綵衣斑。
物色揮毫裏，家山隠几間。
狂歌聊爾耳，同志儻吾刪。